《诗赠竹庵静老人》
宋代·孙觌

争名计身后，逐利了目前。道人一弹指，永断三生缘。

起灭水上沤，聚散风中烟。纷纷阅凋谢，东海今桑田。

缟发茁枯颅，秀眉覆两颧。已超人天上，遂拍佛祖肩。

茅斋立万竹，荫此碧玉椽。绿暗云扰扰，清涵露娟娟。

我老无家舍，馀地寄一廛。不辞供井硙，辛苦送华颠。

作者简介：孙觌dí（1081～1169）字仲益，号鸿庆居士，常州晋陵（今江苏武进）人。孝宗乾道五年卒，年八十九（《直斋书录解题》卷一八）。孙觌为人依违无操，早年附汪伯彦、黄潜善，诋李纲，后复阿谀万俟卨，谤毁岳飞，《宋史》无传。孙觌善属文，尤长四六。著有《鸿庆居士集》、《内简尺犊》传世。